Half-Life 2

Half-Life 2 – mokslinės fantastikos pirmojo asmens šaudyklė, sukurta ir išleista „Valve Corporation“ 2004 m. lapkričio 16 d. – prabėgus penkeriems metams nuo pirmosios „Half-Life“ dalies išleidimo. Žaidimas sulaukė itin daug liaupsių iš kritikų ir laimėjo 35 „Metų žaidimo“ apdovanojimus.

 Apžvalga 
„Half-Life 2“ yra pirmojo asmens šaudyklė, visas žaidimas pateikiamas iš Gordono Freeman’o, kurį netiesiogiai įkūnija pats žaidėjas, perspektyvos. Šios dalies heads-up display (HUD) sąsaja yra beveik tokia pat, kaip ir ankstesnėje dalyje – ji parodo gyvybės, HEV šarvų bei energijos taškus, įskaitant ginklų arsenalą bei kulkų kiekį. Taip pat naudojant prožektorių, galima pamatyti kiek liko energijos iki kito jo užkrovimo, o esant po vandeniu, galima pamatyti deguonies kiekį. Atsirado ir nauja funkcija – pritraukti vaizdą, nenaudojant jokių žiūronų. Gyvybės atsargos papildomos suradus medicinos priemones, energijos baterijas arba ant sienų prikabintas gyvybės ar energijos pakrovimo stoteles.

Kaip ir ankstesniame „Half-Life“, šiame valdymas yra bene identiškas. Žaidėjui tenka eiti iš vieno taško į kitą ir ieškoti praėjimų, o beeinant karts nuo karto yra užkraunama atitinkama pasaulio dalis. Šįkart Gordonui daugiau tenka grumtis ne tik su zombiais, bet ir su naujai pasirodžiusia ateivių rūšimi Combine bei jų parankiniais paverstais žmonėmis. Į žaidimo galvosūkius yra įtraukiami laisvai rankose nešiojami objektai (angl. props) bei transporto priemonės.

HEV (Hazardous Environment Suit) kostiumas žaidime yra viena svarbiausių ašių, šįkart jis pasirodo atnaujintu „Mark V“ vardu. Kaip ir ankstesnysis „Mark IV“, šis turi 100 energijos taškų, kuris sumenksta patyrus žalą, dažniausiai šautinę. Kostiumo energija pakraunama per energijos stoteles arba įvairiose vietose aptinkamas baterijas.

Atsiranda naujų ginklų, kurie ženkliai skiriasi nuo pirmtako. Vieni iš jų atrodo įprastai, o kai kurie turi Combine pritaikytų modifikacijų. Vėlesniuose etapuose atsiranda Pheromone Pods, skirti pritraukti Antlion’us (naujus padarus žaidime) arba juo nukreipti į tam tikrą pusę. Šioje dalyje kartu su Source varikliuku atsiranda daugiau su fizika susijusių naujovių, leidžiančių paimti objektus ir juos nusviesti norima kryptimi arba padėti pasirinktoje vietoje. Šiam privalumui išnaudoti buvo pristatytas ir naujas ginklas – Zero Point Energy Field Manipulator, paprasčiau vadinamas Gravity Gun (liet. gravitacinis ginklas). Toks ginklas yra ganėtinai universalus, kadangi juo galima pritraukti ir iššauti įvairius objektus, netgi nustumti automobilį. Žinoma, galima nublokšti ir kai kuriuos padarus, pvz. headcrab'ą arba antlion'ą.

 Fabula 

 Prologas 
Žaidimo pradžioje užsimenama apie ateivių rasę kombainus ir išsigelbėjimą nuo pavojaus, sutinkami herojai iš pirmosios „Half-Life“ dalies, kurie stengiasi padėti pagrindiniam herojui pasprukti iš 17-ojo miesto.
Vėliau vis daugiau informacijos atskleidžiama apie alternatyviąją visatą ir apie žmones pavergusią ateivių rasę – kombainus.

Ši civilizacija, prieš 20 metų po Gordono Frymano klaidos atveriant dimensinį portalą, užgrobė visą Žemę per septynias valandas. Buvęs „Black Mesa“ administratorius Brynas, nenorėdamas visiško žmonių sunaikinimo, visos žmonijos vardu pasidavė grobikams. Šie Brynui perleido valdyti visą Žemę, nors jis tik paprasčiausia marionetė, valdoma kombainų aljanso vadovų (tikriausiai Advisor’ių).

 Žmonių pasipriešinimas 
Žaidžiant „Half-Life 2“, sutinkami žmonės, kovojantys dėl savo laisvės. Tai sukilėliai, kurie stengsis padėti Gordonui. Ant sienų galima išvysti daug piešinių (daugelis su graikiška raide lambda), propaguojančių stoti į kovą prieš kombainų valdymą. Gordonas Frymanas, pagarsėjęs savo žygdarbiais organizacijoje „Black Mesa“, yra pagrindinis revoliucionierius, jau įgijęs legendos statusą bei po 20 metų grįžęs pateisinti revoliucionierių viltis. Po Nihilanth sunaikinimo, vortigaunt’ai tapo laisvi ir prisidėjo prie revoliucionierių. Šie sukilėliai yra išsimėtę po visą 17-ojo miesto teritoriją, kiti sėkmingai iš jos pasišalinę.

 Siužetas 
Originaliojo „Half-Life“ žaidimo veiksmas vyksta slaptoje „Black Mesa“ mokslinių tyrimų bazėje, 200- m. Per eksperimentą mokslininkai netyčia sukelia rezonansinę kaskadą, kuri atveria portalą tarp „Black Mesa“ ir Xen (tariasi „zen“) pasaulio. Xen būtybės pradeda plūsti į „Black Mesa“ ir žudyti kiekvieną pasitaikiusį darbuotoją: nuo apsauginio iki mokslininko. Pagrindinio veikėjo, Gordono Frymano, vieno iš „Black Mesa“ mokslininkų, kuris prisidėjo prie rezonansinės kaskados sukėlimo, pagrindinis tikslas – sustabdyti Xen būtybių antplūdį.

Žaidimo pabaigoje paslaptingasis G-Man’as, „pasiūlo“ Gordonui užmegzti darbo santykius. Priverstas sutikti, Gordonas užmigdomas 20 metų trunkančioje nebūtyje.
Half-Life 2 prasideda G-Man’ui pažadinus Gordoną iš nebūties po 20 metų. G-Man’as perkelia Gordoną į traukinį, kuris vyksta į 17-ąjį miestą (City 17), esantį Rytų Europoje. Atvykusį Gordoną (ir kitus civilius) pasveikina Bryno (Wallace Breen), buvusio „Black Mesa“ administratoriaus, bei dabartinio Žemės administratoriaus, žinutė. Aplinkui pilna civilinės apsaugos pareigūnų (Civil Protection), kurie priklauso kombainams. Kombainai – pagrindiniai žaidimo priešai, užgrobę ir pavergę Žemės planetą ir jos gyventojus. Vienas iš apsaugos pareigūnų sustabdo Gordoną, kuris norėjo įsėsti į kitą traukinį, ir nuveda į tardymo kambarį. Paaiškėja, kad tas pareigūnas – senas draugas ir kolega Barnis Kalhunas (Barney Calhoun), šnipinėjantis civilinę apsaugą. Jis nusiunčia Gordoną į Izaoko Kleinerio (Isaac Kleiner) laboratoriją.

Pakeliui Gordoną apsupa civilinė apsauga, tačiau jo gyvybę išgelbėja Aliks (Alyx Vance), Gordono buvusio kolegos Ilajaus (Eli Vance) dukra. Kartu jie nukeliauja į Kleinerio laboratoriją. Izaokas nuteleportuoja Aliks į „Black Mesa East“, tačiau Gordono nuteleportuoti nepavyksta ir jis turi nukeliauti į „Black Mesa East“ pėsčiomis. Bekeliaudamas, Gordonas pamažu gauna savo pirmąją ginkluotę ir kovoja prieš civilinę apsaugą bei senus priešus: zombius ir galvakrabius (headcrab).

Gordonui atvykus į „Black Mesa East“, jį pasitinka Judit (Judith Mossman), Ilajus ir Aliks. Pastaroji įteikia Gordonui gravitacinį ginklą, kuris gali pakelti vidutinio sunkumo daiktus ir juos nusviesti, bei supažindina Gordoną su Dogu (Dog), Aliks robotu augintiniu, kuris ją saugo. Kol Gordonas ir Dogas žaidžia su gravitaciniu ginklu, į bazę įsiveržia kombainų pajėgos, kurios priverčia trijulę atsitraukti. Gordonui pabėgti nepavyksta, nes išėjimą blokuoja nugriuvusi siena, tad Aliks nukreipia Gordoną link vienintelio likusio išėjimo, vedančio į Reivenholmą – apleistą zombių miestelį. Čia sutinkamos dvi galvakrabių veislės – greitieji ir nuodingieji; bei atitinkami zombiai. Vienintelis išgyvenęs žmogus – dvasininkas Grigoris. Jis padeda Gordonui pabėgti iš šio miestelio.

Gordonas sužino, kad Ilajų pagrobė kombainai ir pasodino į „Nova Prospekt“ kalėjimą, todėl kartu su Aliks patraukia link jo. Atvykę sužino, kad Judit yra kombainų šnipė ir ji nusiteleportuoja kartu su Ilajumi į citadelę, kombainų būstinę Žemėje. Gordonui ir Aliks nelieka nieko kito, kaip tik rizikuoti nusiteleportuoti į Kleinerio laboratoriją.

Atsidūrę laboratorijoje, jiedu sužino, kad po jų teleportacijos praėjo savaitė (nes kombainų teleportacijos technika labai prastos kokybės). Per tą laiko tarpą civiliai 17-ajame mieste stoja į kovą su kombainais. Gordonui stojus į kovą su savo priešais, šie pagrobia Aliks ir uždaro į citadelę. Vėliau Gordonas pakliūna į Bryno spąstus ir taip pat sulaikomas. Tačiau Gordoną, Aliks ir Ilajų išleidžia Judit, kuri atsisako toliau bendradarbiauti su kombainais. Gordonas sunaikina tamsiosios energijos reaktorių, nuo kurio priklauso visos citadelės likimas. Prieš pat reaktoriaus sprogimą, pasirodo G-Man’as, kuris išgelbėja Gordoną nuo pražūties ir vėl perkelia Gordoną į nebūtį, tačiau palieka Aliks likimo valiai.

 Žaidimo tęsiniai 

Nuo „Half-Life 2“ pasirodymo kompanija „Valve“ buvo išleidusi keletą tęsinių, kurie toliau perteikia žaidimo siužetą, tik šįkart epizodiniu formatu. Kompanija buvo pripratusi dirbti su savo išvystytu varikliuku ir neplanavo ryžtingų pokyčių žaidimų kūrime,„Half-Life 2: Aftermath“ – Eurogamer. o jos vadovas Gabe’as Newell’as siekė greitesnio tęsinio atsiradimo, vietoj to, kad fanams reikėtų ilgus metus laukti naujos dalies su stulbinančiomis naujovėmis.„Half-Life 2: Episode One Dated, Trilogy Confirmed“ – Gamasutra.com. Archyvuota. Žadėtasis trečiasis epizodas taip ir neišvydo dienos šviesos,„Valve Explains Why Half-Life 2: Episode 3 Was Never Made“ – IGN. tačiau retsykiais viešumoje pasirodanti informacija atskleidžia, jog „Valve“ neapleido šios žaidimų franšižės.„Half-Life 3’s Cancelled 2015 Build Was The Perfect Sequel“ – TheGamer.„Fresh leaks suggest Half-Life 3 development may be nearing completion“ – ARStechnica. Be to, 2020 m. kovą pasirodė „Half-Life 2“ priešistorę nupasakojantis „Half-Life: Alyx“, kuris virtualios realybės akinių pagalba leidžia persikelti į 17-ojo miesto interaktyvią aplinką.

„Half-Life 2: Lost Coast“, priešingai nei epizodai, susideda tik iš vieno skyriaus, kuris turėjo pasirodyti kaip pagrindinio siužeto segmentas tarp Highway 17 ir Sandtraps skyrių, tačiau kūrėjų sprendimu taip ir liko nepanaudotas. Nepaisant to, šis vos vieno skyrelio žaidimas savo laiku buvo svarbus, siekiant pademonstruoti High Dynamic Range (HDR) technologiją.

 Vertinimas 
Pagal pardavimus ir gautus įvertinimus „Half-Life 2“ pasižymėjo didele sėkme. Jis buvo giriamas už puikų siužeto perteikimą, žaidimo naujoves, grafikas, animacijas, muziką, fizikos patobulinimus bei dirbtinį intelektą. Anot paskutiniųjų duomenų, buvo parduota 12 mln. fizinių kopijų, skirtų asmeniniams kompiuteriams ir „Xbox“.„Half-Life 2 has sold 12 million as of February 2011“ – Forbes. Tiksliai nėra žinoma, kiek buvo parduota kopijų „Steam“ platformoje, tačiau manoma kad viską bendrai sudėjus – daugiau nei 15 mln.„Analysis: Valve’s Lifetime Retail Sales For Half-Life, Counter-Strike Franchises“ – GameDeveloper. Tai yra vienas sėkmingiausiai parduodamų pirmojo asmens šaudyklių žaidimų visoje istorijoje ir jis nusileidžia tik savo pirmtakui „Half-Life“, kuris šiuo metu tituluojamas pačiu sėkmingiausiu pagal pardavimus žaidimų industrijoje.

 Apdovanojimai ir atsiliepimai 
„Half-Life 2“ iki pat šių dienų išlieka vienu sėkmingiausių ir reikšmingiausių žaidimų visoje istorijoje. Jis pelnė mažiausiai 35 „Game of the Year“ apdovanojimus. Vieni iš pelnytų apdovanojimų buvo nuo IGN („Overall Game of the Year“)„Overall Game of the Year“ – IGN., GameSpot („Award for Best Shooter“; „PC Game of the Year Award“, „Game of the Year from The Academy of Interactive Arts & Sciences“ ir kt.),„GameSpot’s Best and Worst of 2004 Awards kick off Friday“ – GameSpot. BAFTA Games Awards, kuriame surinko 6 apdovanojimus – daugiausiai iš visų nominuotų žaidimų tą vakarą.„2nd BAFTA Video Games Awards“ – BAFTA. 2012 m. laimėjo „Game of the Decade“ apdovanojimą, kurį surengė Spike Video Game Awards.„Rewatching the 2004 Spike TV Video Game Awards, a true time capsule of gaming“ – Polygon.

Štai „Metacritic“ svetainėje pagal vertinimų vidurkį tiek konsolėms, tiek asmeniniams kompiuteriams skirtos versijos surinko aukščiausius balus ir laikytinas vienu iš geriausių kompiuterinių žaidimų. Labiausiai „Half-Life 2“ buvo vertinamas už grafikos ir fizikos patobulinimus, kurie išlaikė pusiausvyrą tarp aukštų sisteminių reikalavimų. Net ir toks apžvalgininkų tinklalapis kaip „Netjak“, kuris pasižymėjo negailestingais vertinimais, skyrė išties neprastus 8.5 balus. Kai kurie kiti vertintojai buvo linkę kritikuoti žaidimo priklausomybę nuo „Steam“ ir komplikuotu instaliacijos procesu.

 Šaltiniai 

Kategorija:2004 kompiuteriniai žaidimai
Kategorija:Half-Life